Tyra Borg

**Tyra Helena Borg**, o.s. *Ahlström* (8. heinäkuuta 1872 Noormarkku – 5. syyskuuta 1948 Noormarkku) oli suomalainen taidemaalari ja kirjailija.

Tyra Borgin vanhemmat olivat tehtailija Antti Ahlström ja Eva Holmström ja hän oli naimisissa 1900-1926 metsänhoitaja Harald Borgin (1871–1926) kanssa. Hän aloitti 1890 opinnot Suomen Taideyhdistyksen piirustuskoulussa. Vuonna 1893 Axel Gallén tuli hänen opettajakseen. Tyra Borg muutti talvella 1895 Pariisiin ja jatkoi siellä taideopintojaan asuen eri täysihoitoloissa muiden taiteilijoiden kanssa. Hän opiskeli muun muassa Montparnassen kaupunginosassa sijanneissa Académie Colarossissa italialaisen Filippo Colarossin studiossa ja Académie Deléclusessa ranskalaisen Auguste Joseph Deléclusen studiossa. Tyra Borg maalasi muotokuvia ja joissain niissä näkyy Axel Gallénilta saatuja vaikutteita. Hän luopui kuitenkin maalaamisesta hänen aviomiehensä Harald Borgin arvosteltua yhtä hänen maalaustaan.

Tyra Borg kiinnostui vanhoista esineistä jo lapsena ja hän keräsi muun muassa suomalaisia hopeaesineitä ja venäläistä posliinia. Hopeaesineistä hän kiinnostui ostettuaan vanhoja suomalaisia hopeapikareita asuessaan Kauttualla. Kun hänelle selvisi ettei eri Suomen kaupungeissa työskennelleiden kultaseppämestareiden töistä ja merkeistä ollut koottu tietoa hän ryhtyi itse keräämään näitä tietoja eri lähteistä. Hän aloitti 11 vuotta kestäneen keräystyön 1923 ja hän vieraili tänä aikana kaikissa Suomen kaupungeissa, 523 yksityiskodissa, 86 kirkossa and 33 maatilalla. Keräystyön tuloksena ilmestyi 1935 teos *Guld- och Silversmeder i Finland 1373-1873*. Tyra Borgista tuli 1936 Suomen Kultaseppäliiton kunniajäsen ja hänelle myönnettiin Suomen Valkoisen Ruusun ritarikunnan ansioristi.

Vuonna 1936 Tyra Borg osti Kristiinankaupungista Lebellin kauppiassuvulle kuuluneen kaupunkitalon, joka oli sittemmin lahjoitettu De Gamlas Hem-yhdistykselle. Tyra Borg lahjoitti talon Svenska Odlingens Vänner-yhdistykselle ja perusti säätiön hoitamaan taloon perustettavaa museota. Talon kunnostettiin museota varten 1936-1938 ja Tyra Borg tarkisti henkilökohtaisesti kaikki museoon tulevat esineet. 1700-luvun kauppiasperheen elämää kuvanneen Lebellin kauppiaantalon museo avattiin 1939.

1940-luvulla Tyra Borg kirjoitti perhettään ja Noormarkussa sijaitsevaa lapsuudenkotiaan Isotaloa kuvanneen kirjan *Vi sju syskon Ahlström* (1946) ja omien vanhempiaan ja heidän kauppiassukujaan kuvanneen kirjan *Fyra köpmanssläkter: Anteckningar om släkter Lebell, Sjöberg, Holmström och Ahlström* (1947). Tyra Borg asui vuodesta 1939 Ruotsissa ja hän palasi Suomeen elokuussa 1948 vakavasti sairaana vähän ennen kuolemaansa.

## Teoksia
* *Guld- och silversmeder i Finland: deras stämplar och arbeten 1373-1873*. Författare, Helsingfors 1935, uusi painos Akademiska bokhandeln, Helsingfors 1972, Tidningsbokhandeln - Nordisk bokimport, Åbo - Stockholm 1977
* *Vi sju syskon Ahlström*. 1946
* *Fyra köpmanssläkter: anteckningar om släkterna Libell, Sjöberg, Holmström och Ahlström*. Helsingfors 1947

## Lähteet

## Kirjallisuutta
* Raimo Fagerström : *Tyra Borg: hopeakokoelma - silversamling - silver collection*; käännös Kerstin Ilander, kuvat Katja Hagelstam. Hagelstam, Helsinki 2000 .